Kažimír, Peter, podpredseda vlády a minister financií SR (2012-09-11):
Dámy a páni, v tomto momente som vystúpil na pomyselnú Golgotu, lebo som očakával, samozrejme, že tento návrh zákona rozprúdi hlavne v laviciach opozičných poslancov búrlivú debatu o tom, ako by sa štát mohol riadiť lepšie, úspornejšie a menej na úkor ľudí. Ja opakujem, že slovo ľudia vo vašich ústach sa opakuje neustále. Neustále, mesiace, týždne, samozrejme, nie pred parlamentnými voľbami, ale po voľbách, keď sedíte v opozičných laviciach. Keď ste tých 29 mesiacov mali možnosť riadiť túto krajinu s katastrofálnym spôsobom ukončenia svojej činnosti, keď ste sa rozbili ako pokazená hračka, tak slovo ľudia vám nebolo veľmi blízke. Najpredikatívne, vy veľmi dobre viete, a mnohí z vás ste starí stranícki matadori a veľmi dobre viete aj o tom, sa aj smejú matadori, veľmi dobre viete o tom, čo je toto za typ zákona. Zákon o správnych poplatkoch je zákon, ktorý spravuje rezort ministerstva financií, z tohto pohľadu tá paľba, tie údery, tie odkazy nie sú úplne fér na moju adresu, fér by bolo, keby tu za mnou sedel minister Borec zo spravodlivosti, minister Počiatek z dopravy, ministerka Zvolenská zo zdravotníctva, pán Dvonč zo ZMOS-u napríklad a ďalší a ďalší moji rezortní kolegovia, ktorí sa zúčastnili na príprave tohto zákona. Pretože zákon o správnych poplatkoch je zákon, ktorý rieši správne poplatky v celej krajine, a my sme ako rezort financií správcovia tohto zákona. Je pravdou, že v apríli, v máji tohto roku som sa obrátil listom na svojich rezortných kolegov s úlohou, s prosbou, s požiadavkou, aby sa pozreli na odôvodnenosť, výšku, vykonateľnosť správnych konaní a všetko, čo so správnymi konaniami je spojené. Odpoveďou po mnohých a mnohých debatách je aj návrh zákona, o ktorom tu tak dlho dnes a na ďalších a na minulých schôdzach sme hovorili. Áno, môžeme hovoriť o registračnom poplatku o motorových vozidlách, ktorý vznikol v dielni ministerstva financií, ale všetky tie ostatné poplatky, ktoré by podľa vás mohli byť nižšie, alebo vyššie, alebo také, alebo onaké, alebo makové, tak tieto návrhy vznikali na príslušných rezortoch a popravde by som mal aj povedať, že by som rád presmeroval niektoré výkriky kolegov z opozície priamo na mailovú adresu napríklad mojich rezortných kolegov, s dôverou tak, prosím, urobte. Samozrejme, absolútne podporujem pozmeňovacie návrhy, ktoré zazneli napríklad na adresu súdnych poplatkov, aký návrh sa rozhodnete ako vážená snemovňa podporiť, to nechávam na vás, riešenie jedno aj druhé smerom dolu, to znamená z hľadiska ochrany práv občana sa obrátiť, z hľadiska možného ohrozenia svojich práv proti štátu, nemáme s tým žiadny problém a máte tu z pohľadu predkladateľa úplne voľnú ruku, ako sa rozhodnete. Orbánovské Maďarsko. No, ak hovoríme, ako veľmi, akože takisto obohraná platňa, príkladom nie je žiadne orbánovské Maďarsko. Príkladom sú, kolegovia: demokratické Dánsko, demokratické Holandsko, ešte demokratickejšie Nemecko. Ako registračný poplatok na autá, alebo ak chcete niekto, registračná daň, ak to tak chcete premenovať, je normálny typ majetkovej dane vo veľkej časti európskych krajín. Veľmi dobre poznáte tí, ktorí sa ekonomikou zaoberáte, že je nám trvalo vyčítané, Slovensku a Českej republike, že podiel majetkových daní na celkových príjmoch štátneho rozpočtu v týchto dvoch krajinách bývalého Československa je veľmi nízky, je dvakrát, trikrát nižší, ako je bežný priemer Európskej únie alebo priemer OECD. Áno, registračný poplatok je jeden zo spôsobov, akým sa snažíme tento hendikep, ak chcete povedať, ako nahradiť. A opakujem to stokrát, nerobíme to z plezíru, ale robíme to z dôvodu potreby konsolidačných opatrení. S plnou vážnosťou prehlasujem, že akýkoľvek typ cirkulačnej dane nebude zavádzaný plošne pre všetkých obyvateľov na Slovensku. Ak sa tu objavili nejaké analýzy, ktoré sú z dielne inštitútu finančnej politiky, tak je to v plnej kompetencii Inštitútu finančnej politiky, aby robil analytickú prácu, napríklad na tému možných majetkových daní a možného teoretického vývoju formovania daňovej sústavy na Slovensku. Ak hovoríme napríklad naozaj o registračnom poplatku na autá, veľmi dobre viete, že sme zvažovali, a dokonca priamo vo vláde sme upravovali niektoré parametre tohto typu správneho poplatku, a snažili sme sa a podľa nás sme našli rozumný kompromis, rozumnú mieru dopadu na obyvateľstvo so stredným a hlavne s nižšími príjmami. Hranica výkonu motora na úrovni 80 kW, v prípade napríklad oficiálnych predajcov a zástupcov továrenskej značky Volkswagen, podľa ich informácii 60 percent predávanej produkcie typu Volkswagen je pod 80 kW. Čiže absolútna väčšina. V prípade škodoviek tak obľúbených a najpredávanejších na Slovensku, vyše 70 percent továrenských značiek sa predáva s výkonom motora pod 80 kW. Takže všetky tie náreky o tom, ako to proste zníži bezpečnosť na cestách, akým spôsobom to zasiahne zbedačené päťčlenné rodiny, tak zasiahne to päťčlenné rodiny, ale s vysokými príjmami, ktorí si môžu dovoliť naozaj autá v hodnotách 40, 50 do 100 tisíc eur. Treba si uvedomiť, priatelia, boli ste niekto určite v Paríži, boli ste v Londýne, boli ste vo veľkomestách Európy. Všimli ste si, aké typy áut jazdia po týchto cestách v krajinách, kde je priemerná mzda niekoľkonásobne vyššia? No s malými kubatúrami. A prečo? Pretože kúpa auta je spojená nielen v zásade, v civilizovanom svete nie je spojená len s nákladom kúpy samotného vozidla, ale hlavne s jeho prevádzkou, to znamená spotrebou, bohužiaľ, v dnešnej dobe toľkýkrát preklínanými nákladmi na pohonné hmoty, ale aj údržbou takisto, proste je to spojené so servisom a s poistkami a napríklad aj s registračnými poplatkami. Je to úplne bežná civilizovaná vec, tento spôsob zdaňovania a je používaný v absolútne, v civilizovaných krajinách Európy, ak to chcem takto nazvať. Takže vyprosím si narážky na typy orbánovského Maďarska, absolútne. Je problémom Slovenska, áno, je problémom ešte z čias džungľového kapitalizmu deväťdesiatych rokov a prežíva tento jav dodnes, že áno, ľudia si kúpia trojkový bavorák a ten bavorák parkuje pred dvojizbovým bytom v Petržalke. Tak ale toto nie je proste prejav normálnych majetkových pomerov, to je proste prejav nejakej formy exhibicionizmu majetkových kvázi pomerov. Upozorňujem, choďte sa pozrieť do veľkomiest Európy, ako to tam vyzerá a, samozrejme, že to má dopady aj environmentálne, samozrejme, že auto s väčším výkonom motora má tendenčne väčší dosah na životné prostredie ako také. Ak mám hovoriť, bolo tu veľa štuchancov, a budem to aj komentovať, samozrejme, ja chápem, akože poctivo pripravené, prečítané zväzácke prejavy vnútrostraníckych karieristov, ktorí sa proste derú po tých schodoch možnej vnútrostraníckej kariéry pri vidine uvoľnených stoličiek vyššie a vyššie až do nebies, ja to chápem, vypočul som si, ale neakceptujem proste narážky týchto ľudí, z ktorých niektorí nikdy neboli zamestnaní, nikdy dokonca nezamestnávali a žili niekde v tej medzisfére tretieho sektoru. Od týchto ľudí napríklad otázka: otázka progresivity poplatkov pri stavebnom konaní a kolaudačnom konaní. Čo je na tom zlé, ak sme si konečne všimli, že nie je normálne, aby sa platil rovnaký poplatok pri stavebnom konaní za garáž, za dom a za shopping center, za Aupark? Čo je na tom nenormálne, že sme si to všimli a že sme sa rozhodli to progresívne odstupňovať? Odkazy o tom, že takýto prístup má zvýšiť cenu bytu o 120 eur, nehnevajte sa. V situácii prasknutia realitnej bubliny? Kto tu proste vie o tom, že máme tisícky novopostavených bytov, ktoré nie sú predané? Ak si niekto myslí, že si bude môcť developer preniesť 120-eurový poplatok do ceny bytu, tak absolútne nežije s trhom, aj keď je predstaviteľ protrhovej strany ako takej. Apropo, kolky. Fajn. Kolky tu máme od Rakúsko-Uhorska, priatelia, dobre, rozhodli sme sa, rozhodli ste sa zrušiť ich. Je to absolútne krok s dobou z hľadiska moderných informačných technológií, ktoré, bohužiaľ, aj na Slovensko do štátnej správy ešte stále nedorazili. Takže nemáme problém so zrušením kolkov principiálne. Máme problém s tým, že to, čo ste nám zanechali, bolo jedno také populistické heslo zase, pretože zrušili ste kolky, a vôbec ste neriešili problém, ako to budú jednotlivé rezorty riešiť v budúcnosti. Nechali ste voľnosť. Voľnosť pre štátne inštitúcie znamená, prepáčte mi, bordel, pretože každý rezort si začal riešiť tieto problémy po svojom. Tu SMS brány, tu proste taký portál, tu nejaké kolkomaty. Tento princíp, túto džungľu, ktorú ste proste zrušením zákona o kolkoch zanechali, sme nemohli rešpektovať. Náš návrh je vypracovať jedno komplexné riešenie pre celú krajinu, pre všetky inštitúcie v štáte, ktoré pracujú v správnom konaní a pracujú s hotovosťou, ktoré pracujú so správnymi poplatkami, aby umožnili tejto krajine konečne raz a navždy riešiť jednotný systém platenia týchto poplatkov. A to, samozrejme, aj formou internetbankingu, formou esemesiek, formou aj platenia v hotovosti v danej inštitúcii. Ale na to musíte mať jednotné riešenie a na to musíte mať jednu pevnú ruku, s ktorou sa snažíte v štáte vykonať riešenie pri najmenších výdavkoch. To znamená návrh vášho riešenia, ktorý nebol žiadny, bol ten, že nám hrozili ďalšie a ďalšie výdavky na tvorbu automizovaných platobných systémov. Toto sme museli zatrhnúť. No a z hľadiska potreby tohto zákona a, samozrejme, že sa na túto tému stretneme zas a zas pri zákonoch o dani z príjmu, kolega Maďarič tu bude s koncesionárskymi poplatkami a vypočuje si to isté. Tie nekonečné odkazy o tom, ako to nevieme robiť, ako nevieme šetriť. Priatelia, vzťah, niekto ma tu dokonca, mňa a premiéra, ma vyzýva, aký mám vzťah s pravdou. No, aký máte vy vzťah s pravdou? Ako je možné, že štátny rozpočet na tento rok bol založený na vyfabulovaných odhadoch, prognózach príjmov? Ako je možné, že sa proste príjmy neplnia, nieže z desiatich percent, my máme proste taký fatálny pokles príjmov, ktorý smeruje k 350 mil. eurám. Čo je exaktne vypočítané číslo. A týka sa to, samozrejme, dane z pridanej hodnoty, týka sa to spotrebných daní, týka sa to daní z príjmov fyzických osôb, týka sa to takzvaných nedaňových príjmov, kam patria aj tieto geniálne správne poplatky, ktoré boli kúzelne navýšené o niekoľko desiatok miliónov eur v čase prípravy rozpočtu. Ale neplnia sa. Takže kto ma tu vyzýva, aký mám vzťah s pravdou? Prečo neboli rozpočtované niektoré výdavky? Prečo rozpočtová sekera k polovici septembra, tá diera, lebo to nie je nič iné ako diera, je 498 mil. eur? Pretože vaším spôsobom, vaším prístupom v predvolebnom období, v panike o tom, kde a kedy a kto bude sedieť, ste sa vykašľali na verejné financie v roku 2012. Pripravili ste rozpočet, ktorý ste neboli schopní ani prijať, nebyť parlamentnej obštrukcie, vtedajšej opozičnej strany, by Slovensko žiadny rozpočet nemalo. Dnes ho máme, a ja nebudem ministrom financií, ktorý túto krajinu povedie k nejakej pomoci. Toto je Slovenská republika, toto nie je Slovinská republika. (Potlesk.) Páni, o šetrení. Že máme viac vyžmýkať štátne podniky. No, tak vám to pripomeniem. Pripomeniem vám, v marci, slávna téma Tipos, rozdelenie tantiém. Takže nominanti SDKÚ, konkrétne ľudia, osoby, mená a priezviská, si rozdelili tantiémy za 510 tisíc eur. Rozdelili si ich preto, pretože Tipos mal historicky najlepší hospodársky výsledok. A prečo mal historicky najlepší hospodársky výsledok? Pretože páni z Tiposu, nominanti SDKÚ, rozpustili rezervy. Rozpustili rezervy na bradatý právny spor, ktorý doteraz nie je ukončený. Čiže na základe takejto manipulácie vykázali skvelý hospodársky výsledok. Rozdelili si tantiémy 510 tisíc eur. Od 80 do 50 tisíc eur na osobu. To je spôsob šetrenia v štátnom podniku. Žiadne dividendy pre štát a tantiémy pre nominantov politických strán? Jeden príklad. Slávny nominant MOST-HÍD, minister životného prostredia. Environmentálny fond, rozpočtovaných 20 mil. eur. Za tri mesiace stihol podpísať zmluvy za 29 mil. eur. Ako sa ministrovi životného prostredia, ako sa akémukoľvek ministrovi podarí šmyknúť pero o 9 mil. eur? O celú tretinu. Aké to bude mať následky? Budeme musieť zaplatiť. A možno sa pozrieme na to, s kým boli podpísané zmluvy. Geografická distribúcia peňazí z environmentálneho fondu bude veľmi zaujímavá zrejme v tomto prípade. (Potlesk.) Dámy a páni, toľko o šetrení, toľko o tom, čo nás čaká v debatách o konsolidácii do konca tohto roku. Ďakujem. (Potlesk.)